Só lyk die suikervlakke in koeldrankHet jy al ooit gekyk hoeveel suiker daar in jou gunsteling-koeldrank, -sap of -melkdrankie is? Ons is dikwels baie gesteld op die hoeveelheid suiker in kos, peuselhappies en sjokolade, maar laat na om te kyk na die suikervlakke in daardie lekker lafenis waarmee ons al te gereeld ons dors les. Luidens bepalings deur die Amerikaanse hartvereniging moet mans nie meer as 37,9 g (nege teelepels) en vrouens nie meer as 25 g suiker (ses teelepels) bygevoegde suiker per dag inkry nie. Kinders tussen twee en 18 moet minder as ses teelepels bygevoegde suiker per dag inkry. Bygevoegde suiker verwys na die ekstra suiker of suikerprodukte wat in die meeste geprosesseerde kos, gaskoeldranke, gebak en lekkers voorkom (en natuurlik wat jy in jou koffie of tee gooi). Natuurlike suiker verwys na suiker wat natuurlik in kos soos vrugte en groente voorkom. Vir optimale gesondheid moet bygevoegde suiker so ver moontlik vermy word, aangesien suiker “leë kalorieë” is wat geen voordeel vir jou gesondheid inhou nie. Vir ŉ regverdige vergelyking tussen die verskillende drankies het ons gekyk na suiker per 100 g en nie grootte per porsie nie. Hier is hoeveel suiker daar in jou gunsteling-drinkgoed is: